乙巳郊禮慶成五言二十韻
作者：韓琦
朝代：宋

paragraphs: 堯曆方歸聖，虞琴始就聲。
不先惟帝饗，孰見事天明。
穀旦諏陽復，鴻儀備吉行。
宸襟正祗謹，陰孽忽孳萌。
淫雨頻興陣，寒花幾墜瓊。
多言摇改卜，上意益專精。
宗社敷冥祐，穹蒼答至誠。
斗收連日晦，併與祀時晴。
待曉披閶闔，凝旒下紫清。
真廷陳潔饌，親廟展嘉牲。
愛旭輝黄道，非煙護綵城。
旌旗停藻衛，鐃吹起嚴更。
冕服祛繁飾，壇壝即自成。
晶熒奠琮璧，和雅薦英莖。
繼志還虛次，尊神戒側迎。
千齡俄受胙，萬乘已旋衡。
嶢闕層霄迥，通衢眾目傾。
疏刑空犴獄，霈澤浹寰瀛。
統業恢長治，生靈入太平。
因知却徽號，傳蹟固難名。